<classify> WAKALA wa Majengo Tanzania TBA wamewahakikishia wananchi waliobaki kulipwa fidia baada ya kutoa maeneo yao kwa ajili ya kutumiwa na Ikulu Chamwino, mkoani hapa kwamba watapatiwa fedha hizo Novemba mwaka huu. Akizungumza kwenye mkutano wa hadhara uliofanyika katika kijiji cha Chahwe kata ya Chahwe katika wilaya ya Dodoma, Meneja wa TBA Mkoa wa Dodoma, Herman Tanguyo alisema wananchi wote waliobaki watalipwa fidia yao. Alisema kati ya watu waliotakiwa kulipwa fidia 821 tayari wamelipwa jumla ya sh bilioni 3.7 na wamebaki wananchi 38 ambao kati yao 18 walikataa fidia kwamba ndogo na 20 walikuwa bado kufanyiwa tathmini. Alisema hao waliobaki 38, ni kati ya wananchi 215 wa kijiji hicho, lakini tayari TBA imeshaandaa malipo yao ya thamani ya sh bilioni 1.22 ambazo watalipwa Novemba mwaka huu.Alisema mkakati huo unalenga kumaliza malalamiko yote kuhusu vijiji vinavyozunguka Ikulu, ili Rais atakapohamia aishi vizuri na majirani zake.Naye Mkuu wa Mkoa wa Dodoma, Dk Binilith Mahenge baada ya kusikiliza maelezo hayo, aliwataka wakala hao kukamilisha malipo hayo ili wananchi wanaozunguka Ikulu wasiwe na kinyongo.  <topic>: kitaifa 